Formaður Bandalags háskólamanna segir þá ekki geta fórnað sínum hagsmunum á altari hagsmuna annarra. Formaður Eflingar sagði í morgun að BHM hafi umreiknað krónutöluhækkanir yfir í prósentuhækkanir í síðustu kjarasamningsviðræðum og farið leynt með það.
Sólveig Anna Jónsdóttir, formaður Eflingar, ræddi komandi kjaraviðræður í Morgunútvarpinu á Rás 2 í morgun. Þar sagði hún BHM hafa í síðustu viðræðum tekið krónutöluhækkanir láglaunafólks og umreiknað í prósentuhækkanir fyrir félagsmenn sína sem eru á hærri launum.
Þessu var haldið leyndu fyrir okkur, þannig að auðvitað er hræsnin mjög mikil.
Það er mjög mikill vilji tiil þess að hafa hemil á verka- og láglaunafólki
Sagði Sólveig Anna J'onsd'ottir. Friðrik Jónsson, formaður BHM, segir samninga Eflingar á almennum markaði og þá sérstaklega við sveitarfélög og ríki hafa heppnast vel og árangurinn sem Efling hafi náð fyrir sitt fólk verið stórkostlegan í síðustu kjaraviðræðum. Vandinn fyrir BHM í kjölfarið hafi verið að þeir samningar hafi ekki verið yfirfæranlegir á opinbera markaðinn.
Hann segir að samningar BHM hafi óhjákvæmilega þurft að fela í sér prósentuhækkun til þess að tryggja að ekki yrði samið um kjararýrnun. Opinberir samningar hafi verið kynntir, ekkert hafi verið gert í leyni eins og Sólveig Anna hélt fram.
Þó að hagsmunir verkalýðshreyfinga liggi að mjög miklu leyti saman, þá gera þær það ekki algjörlega. Það er fráleitt að ímynda sér annað heldur en að BHM félög semji með hagsmuni síns fólks í huga.
En við getum ekki fórnað okkar hagsmunum á altari hagsmuna annarra
Honum sýnist sem sumir hafi það meira að markmiði að stofna til ófriðar en vinna að lausnum.
Kannski að huga betur að því hverja hún velur sér sem óvini,
því við höfum engan sérstakan áhuga á því að vera í svona skeytasendingum.
Formaður BHM segist ekki geta fórnað hagsmunum síns félags á altari hagsmuna annarra. Fomaður Eflingar sakaði BHM í morgun um hafa umreiknað krónutöluhækkanir yfir í prósentuhækkanir í síðustu kjaraviðræðum og farið leynt með það. 